**Ministru kabineta noteikumu projekta “Grozījumi Ministru kabineta 2017. gada 12.decembra noteikumos Nr. 724 “Noteikumi par Latvijas Zinātnes padomes ekspertu kvalifikācijas kritērijiem, ekspertu komisiju izveidošanu un to darbības organizēšanu” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta mērķis ir novērst noteikumu 3.punktā noteikto pārdeleģējumu Latvijas Zinātnes padomei, kas ir pieņemts *ultra vires* (pārsniedzot pilnvaras) un ir neatbilstošs Satversmes 64.pantam, kas nosaka, ka Latvijā ir divi likumdevēji: tauta un Saeima. Saskaņā ar Satversmes 64.pantu likumdevējam ir jāizlemj svarīgākie jautājumi. Vienlaikus tas var deleģēt citai institūcijai, visbiežāk Ministru kabinetam noteikt ar likuma īstenošanu saistītus detalizētākus noteikumus. Deleģējumu saņēmusī institūcija nav tiesīga neregulēt attiecīgo jautājumu un patvaļīgi deleģēt savas tiesības tālāk.  Stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Izglītības un zinātnes ministrija (turpmāk – ministrija) ir sagatavojusi Ministru kabineta noteikumu projekta “Grozījumi Ministru kabineta 2017. gada 12.decembra noteikumos Nr. 724 “Noteikumi par Latvijas Zinātnes padomes ekspertu kvalifikācijas kritērijiem, ekspertu komisiju izveidošanu un to darbības organizēšanu” (turpmāk – projekts) saskaņā ar [Zinātniskās darbības likuma](https://likumi.lv/ta/id/107337-zinatniskas-darbibas-likums) [18. panta](https://likumi.lv/ta/id/107337-zinatniskas-darbibas-likums#p18) piekto daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreizējā situācijā  Satversmes tiesa 2019.gada 25.februārī ir ierosinājusi lietu “Par Ministru kabineta 2017. gada 12.decembra noteikumu Nr. 724 “Noteikumi par Latvijas Zinātnes padomes ekspertu kvalifikācijas kritērijiem, ekspertu komisiju izveidošanu un to darbības organizēšanu” 3.punkta un Latvijas Zinātnes padomes 2018.gada 15.janvāra lēmuma Nr.19-1-1 “Latvijas Zinātnes padomes eksperta tiesību piešķiršanas kārtība” atbilstību Latvijas Republikas Satversmes 1. un 64.pantam”.  Ministru kabineta 2017. gada 12.decembra noteikumu Nr. 724 “Noteikumi par Latvijas Zinātnes padomes ekspertu kvalifikācijas kritērijiem, ekspertu komisiju izveidošanu un to darbības organizēšanu” (turpmāk – noteikumi) 2.punkts nosaka, ka Latvijas Zinātnes padomes eksperta (turpmāk – eksperts) tiesības zinātnes nozarē uz laiku, ne ilgāku par trim gadiem, piešķir zinātniekam, kurš pēdējo triju gadu laikā ir veicis zinātnisko darbību attiecīgajā zinātnes nozarē un sasniedzis vismaz trīs rezultātus šādos zinātniskās darbības veidos (kopā): 1) anonīmi recenzētas zinātniskās publikācijas; 2) zinātniskā publikācija, kura ir pieejama atvērtajā piekļuvē (*Open Access*); 3) recenzēta zinātniskā monogrāfija. Savukārt noteikumu 3.punkts nosaka, ka katra noteikumu [2.](https://likumi.lv/ta/id/295783#p2) punktā minētā rezultāta kvalitātes kritērijus attiecīgajā zinātnes nozarē, kritēriju izvērtēšanas un eksperta tiesību piešķiršanas kārtību nosaka Latvijas Zinātnes padome (turpmāk – padome).  Ministrijas konstatētā problēma:   1. ar noteikumu 3.punktu padomei ir pārdeleģēts [Zinātniskās darbības likuma](https://likumi.lv/ta/id/107337-zinatniskas-darbibas-likums) [18. panta](https://likumi.lv/ta/id/107337-zinatniskas-darbibas-likums#p18) piektajā daļā Ministru kabinetam noteiktais deleģējums par eksperta kvalifikācijas kritēriju noteikšanu; 2. noteikumu 2.punktā ir noteikti zinātniskās darbības rezultāti, lai kvalificētos eksperta amatam, savukārt Zinātniskās darbības likuma 18.panta piektā daļa nosaka, ka Ministru kabinets nosaka ekspertu kvalifikācijas kritērijus; 3. noteikumu 3.punktā ir noteikts, ka padome nosaka noteikumu 2.punktā minēto rezultātu kvalitātes kritērijus, ko neparedz Zinātniskās darbības likums; 4. pamatojoties uz noteikumu 3.punktu, padome ir izdevusi Padomes Eksperta tiesību piešķiršanas kārtību (apstiprināta ar Padomes 2018. gada 15. janvāra rakstiskās procedūras lēmumu Nr. 19-1-1)[[1]](#footnote-1) (turpmāk – padomes kārtība), kurā ir ietverti (detalizēti) papildu kritēriji, kas modificē un papildina noteikumu 2.punktā noteiktos rezultātus.   Ievērojot minēto, noteikumu 3.punkts ir pieņemts *ultra vires* (pārsniedzot pilnvaras) un neatbilstoši Satversmes 64.pantam, kas nosaka, ka Latvijā ir divi likumdevēji: tauta un Saeima. Saskaņā ar Satversmes 64.pantu likumdevējam ir jāizlemj svarīgākie jautājumi. Vienlaikus tas var deleģēt citai institūcijai, visbiežāk Ministru kabinetam noteikt ar likuma īstenošanu saistītus detalizētākus noteikumus. Deleģējumu saņēmusī institūcija nav tiesīga neregulēt attiecīgo jautājumu un patvaļīgi deleģēt savas tiesības tālāk.  Ar Zinātniskās darbības likuma 18.panta piektās daļas pirmo teikumu Ministru kabinets ir pilnvarots noteikt ekspertu kvalifikācijas kritērijus, savukārt padomei jāpieņem individuāli lēmumi atbilstoši Ministru kabineta noteiktajiem kritērijiem. Ministru kabinets nav tiesīgs pārdeleģēt ekspertu kvalifikācijas kritēriju noteikšanu.  Projekta mērķis ir novērst *ultra vires.*  Projekts neparedz ieviest jaunus pakalpojumus vai jaunas informācijas un komunikācijas tehnoloģiju sistēmas vai pilnveidot esošās.  Projekta būtība:   1. ar projekta 1.punktu svītrots noteikumu 3.punkts, lai novērstu *ulta vires*; 2. ar projekta 2.punktu noteikumu noslēgumu jautājumu 31.punktā nosakot, ka ekspertu komisijas, kas izveidotas saskaņā ar Ministru kabineta 2006. gada 20. jūnija noteikumiem Nr. 497 "[Noteikumi par Latvijas Zinātnes padomes ekspertu komisiju izveidošanu un darbību](https://likumi.lv/ta/id/139978-noteikumi-par-latvijas-zinatnes-padomes-ekspertu-komisiju-izveidosanu-un-darbibu)", turpina savu darbību līdz 2019.gada 2.septembrim. Minētais ir pamatots ar nepieciešamību ministrijai un padomei sagatavoties padomes sastāva izmaiņām, jo saskaņā ar Zinātniskās darbības likuma 14.pantu padomes locekļu pilnvaras laiks ir 3 gadi. Esošās padomes locekļu pilnvaras laiks beidzas 2019.gada 15.augustā[[2]](#footnote-2). Jaunās padomes sastāvā ir iekļaujami arī 5 ekspertu komisiju pārstāvji (Zinātniskās darbības likuma 15.panta pirmās daļas 4.punkts). Ievērojot minēto, lai nebūtu jāveic grozījumi padomes sastāvā pirms jaunās padomes apstiprināšanas dēļ tā, ka noteikumu 31.punktā ir noteikts, ka esošo ekspertu komisiju pilnvaru laiks ir līdz 2019.gada 2.jūnijam (divus mēnešus pirms esošās padomes locekļu pilnvaras beigām), tad ar projektu tiek precizēts, ka esošās ekspertu komisijas ir darboties tiesīgas līdz jauno ekspertu komisiju apstiprināšanai, savukārt, padome plāno velēšanas, ievērojot padomes pilnvaras laiku un to, ka padomes sastāvā jāiekļauj ievēlēto ekspertu komisiju pārstāvji. Attiecīgi ministrija veic attiecīgas darbības noteiktā kārtībā, lai nodrošinātu jaunās padomes sastāva apstiprināšanu Ministru kabinetā.   Ar Ministru kabineta protokollēmuma projektu ir paredzēts uzdot ministrijai izvērtēt un pilnveidot Zinātniskās darbības likumu, lai precizētu nosacījumus attiecībā uz Latvijas Zinātnes padomes ekspertu tiesību piešķiršanas kārtību, sagatavojot un normatīvajos aktos noteiktā kārtībā iesniedzot izskatīšanai Ministru kabinetā attiecīgu tiesību akta projektu. |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija un Latvijas Zinātnes padome. |
| 4. | Cita informācija | Satversmes tiesas 2019.gada 25.februārī ir ierosinājusi lietu “Par Ministru kabineta 2017. gada 12.decembra noteikumu Nr. 724 “Noteikumi par Latvijas Zinātnes padomes ekspertu kvalifikācijas kritērijiem, ekspertu komisiju izveidošanu un to darbības organizēšanu” 3.punkta un Latvijas Zinātnes padomes 2018.gada 15.janvāra lēmuma Nr.19-1-1 “Latvijas Zinātnes padomes eksperta tiesību piešķiršanas kārtība” atbilstību Latvijas Republikas Satversmes 1. un 64.pantam”. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zinātnieki, promociju padomes, augstskolu akadēmiskais personāls, Latvijas Zinātnes padome, Latvijas zinātnes padomes eksperti un ekspertu komisijas locekļi. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Administratīvās izmaksas naudas izteiksmē gada laikā mērķgrupām, ko veido fiziskas personas, uz kuriem ir attiecināms projekts, nepārsniedz 200 *euro*. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Izglītības un zinātnes ministrija informēs ar zinātni saistītās institūcijas un organizācijas par projektu. |
| 2. | Sabiedrības līdzdalība projekta izstrādē | Lai informētu sabiedrību par noteikumu projektu un dotu iespēju ieinteresētajām personām izteikt viedokli, projekts ievietots Izglītības un zinātnes ministrijas mājaslapā: <https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti/3440-grozijumi-mk-noteikumos-nr-724-noteikumi-par-latvijas-zinatnes-padomes-ekspertu-kvalifikacijas-kriterijiem-ekspertu-komisiju-izveidosanu-un-to-darbibas-organizesanu> |
| 3. | Sabiedrības līdzdalības rezultāti | Šobrīd nav saņemti priekšlikumi no sabiedrības pārstāvjiem. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības un zinātnes ministrija un Latvijas Zinātnes padome |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektam nav ietekmes uz pārvaldes funkcijām un institucionālo struktūru. Saistībā ar projekta izpildi jaunu institūciju izveide, institūciju likvidācija vai reorganizācija nav nepieciešama. |
| 3. | Cita informācija | Nav |

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

Depkovska, 67047772

[anita.depkovska@izm.gov.lv](mailto:anita.depkovska@izm.gov.lv)

1. <https://www.lzp.gov.lv/images/stories/dokumenti/LZP_eksperta_tiesibu_pieskirsanas_kartiba_2018.01.15_19_1_1.pdf> [↑](#footnote-ref-1)
2. Ministru kabineta 2016. gada 16. augusta rīkojums Nr. 452 “Par Latvijas Zinātnes padomes sastāvu” [↑](#footnote-ref-2)